Σε απάντηση του ανωτέρω αιτήματος και λαμβάνοντας υπόψη την εξυπηρέτηση της διαφανούς διαδικασίας και παράλληλα την προστασία των δεδομένων προσωπικού χαρακτήρα των υποκειμένων τα οποία εμπλέκονται στην εν λόγω διαδικασία γνωμοδοτούμε τα ακόλουθα:
Βάσει της ερμηνείας του Γενικού Κανονισμού Προστασίας Δεδομένων Προσωπικού Χαρακτήρα (GDPR) της ΕΕ, ο οποίος έχει άμεση εφαρμογή στην Ελλάδα ήδη από τις 25.5.2018, αυτός εφαρμόζεται στα δεδομένα, βάσει των οποίων μπορεί να ταυτοποιηθεί ένα φυσικό πρόσωπο.
Η κοινοποίηση από το Δήμο πίνακα με τα στοιχεία δικαιούχων κοινωνικού επιδόματος συνιστά δημοσιοποίηση ευαίσθητων στοιχείων τα οποία συνίστανται στην ταυτοποίηση των φυσικών προσώπων σε συνδυασμό με την πληροφορία ότι δικαιούνται επιδόματος κοινωνικής πρόνοιας.
Για το λόγο αυτό και προκειμένου να διασφαλιστεί η προστασία των δεδομένων των προσώπων αυτών με βάσει τις απαιτήσεις του Κανονισμού GDPR σε συνδυασμό όμως με την υποχρέωση του Δήμου προς κοινοποίηση των δικαιούχων προτείνεται η δημοσίευση με τα ελάχιστα δυνατά στοιχεία ώστε να επιτευχθεί η ενημέρωση με ταυτόχρονη τήρηση της αρχής της ελαχιστοποίησης κατ’ άρθρο 5 παράγραφος 1γ) του Κανονισμού GDPR.
Συγκεκριμένα, προτείνεται η δημοσίευση μόνο του ονοματεπωνύμου ή ιδανικά μόνο του επωνύμου και του αρχικού του μικρού ονόματος του δικαιούχου και η απάλειψη των στοιχείων διεύθυνσης, τηλεφώνου και τόπου γεννήσεως. Με αυτόν τον τρόπο θα επιτευχθεί ο σκοπός της κοινοποίησης με την ελάχιστη δυνατή διακινδύνευση της ασφάλειας των προσωπικών δεδομένων των δικαιούχων.